Milijan Brkić, zamjenik predsjednika HDZ-a, nakon današnjeg sastanka stožera predsjedničke kandidatkinje vladajuće stranke Kolinde Grabar-Kitarović, zadužen je za koordinaciju na terenu Hrvatske, Bosne i Hercegovine te dijaspore, potvrđeno nam je iz ovog stožera.

To je svojevrsna rehabilitacija Milijana Brkića koji dosad nije aktivno sudjelovao u kampanji već samo pozadinski. U HDZ-u se očito upalio alarm nakon posljednje ankete prema kojoj Zoran Milanović značajno vodi, pa su vjerojatno shvatili da im treba operativac poput Brkića za eventualnu pobjedu na izborima, unatoč tome što on nije u dobrim odnosima s predsjednikom stranke Andrejem Plenkovićem.

Stožer je, kako doznajemo, prihvatio strategiju za drugi krug kampanje. Grabar-Kitarović, kažu, nastavlja “pobjedničku platformu na okupljanju Hrvatske na vrijednostima i porukama koje su iskazane tijekom prvoga kruga i dio su njezina programa”. Usvojena je i dinamika aktivnosti na terenu.